Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi sähköisen viestinnän verkkoja ja palveluja koskevista valtuutuksista /* SEK/2001/1411 lopull. - COD 2000/0188 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi sähköisen viestinnän verkkoja ja palveluja koskevista valtuutuksista 1. Taustaa Komissio antoi heinäkuussa 2000 ehdotuksen Euroopan parlamentin ja neuvoston direktiiviksi sähköisen viestinnän verkkoja ja palveluja koskevista valtuutuksista (KOM(2000)386 - C5-0440/2000 - 2000/0188 (COD)). Direktiivi on määrä antaa Euroopan yhteisön perustamissopimuksen 251 artiklan mukaisella yhteispäätösmenettelyllä [1]. [1] EYVL C 365, 19.12.2000, s. 198. Talous- ja sosiaalikomitea antoi lausuntonsa 24. tammikuuta 2001 [2]. [2] EYVL C 123, 25.4.2001, s. 55. Alueiden komitea ilmoitti neuvostolle ja Euroopan parlamentille 16. helmikuuta 2001 päivätyllä kirjeellään, että se ei anna asiasta lausuntoa. Euroopan parlamentti teki ehdotukseen ensimmäisessä käsittelyssä 1. maaliskuuta 2001 joukon tarkistuksia [3]. [3] EYVL C ..., ..., s. ... Komissio antoi 4. heinäkuuta 2001 yhteisön perustamissopimuksen 250 artiklan mukaisesti muutetun ehdotuksensa [4], joka sisälsi kokonaan, osittain tai periaatteessa monia Euroopan parlamentin ensimmäisessä käsittelyssä tekemiä tarkistuksia. [4] EYVL C ..., ..., s. ... Neuvosto hyväksyi EY:n perustamissopimuksen 251 artiklan mukaisesti yhteisen kantansa direktiiviehdotukseen 17. syyskuuta 2001 [5]. [5] EYVL C ..., ..., s. ... Tässä tiedonannossa esitetään perustamissopimuksen 251 artiklan 2 kohdan toisen alakohdan kolmannen luetelmakohdan mukainen komission lausunto neuvoston yhteisestä kannasta. 2. Komission ehdotuksen tavoite Ehdotetulla direktiivillä pyritään yksinkertaistamaan ja yhdenmukaistamaan nykyisiä kansallisia järjestelmiä, joiden mukaisesti myönnetään valtuutuksia sähköisen viestinnän palvelujen ja verkkojen tarjontaan. Ehdotettua yleisvaltuutusjärjestelmää sovellettaisiin kaikkiin tällaisiin palveluihin ja verkkoihin riippumatta niiden teknisistä ominaispiirteistä. Samalla sillä rajoitettaisiin markkinoille tulon hallinnolliset esteet mahdollisimman pieniksi. 3. Neuvoston yhteistä kantaa koskevat huomautukset 3.1. Tiivistelmä komission kannasta Komissio hyväksyy neuvoston yhteisen kannan. Monet parlamentin tarkistuksista on säilytetty osittain tai periaatteessa, ja monet neuvoston muutoksista vahvistavat tai selventävät komission alkuperäistä ehdotusta. Neuvoston yhteinen kanta sisältää myös osia joistakin parlamentin ehdottamista tarkistuksista, joita komissio ei voinut hyväksyä muutettuun ehdotukseensa. 3.2. Euroopan parlamentin ensimmäisessä käsittelyssä tekemät tarkistukset 3.2.1. Euroopan parlamentin tarkistukset Euroopan parlamentti teki ensimmäisessä käsittelyssä 23 tarkistusta komission alkuperäiseen ehdotukseen. Euroopan parlamentin mietinnön perusteella komissio sisällytti muutettuun ehdotukseensa useita merkittäviä tarkistuksia. Komissio sisällytti muutettuun ehdotukseensa kokonaan, osittain tai periaatteessa 17 parlamentin tarkistusta: 1, 2, 3, 5, 8, 11, 12, 13, 14, 18, 21, 23, 24, 25, 26, 27 ja 28. 3.2.2. Komission hyväksymät Euroopan parlamentin tarkistukset, jotka on sisällytetty yhteiseen kantaan Neuvosto on sisällyttänyt yhteiseen kantaansa seuraavat tarkistukset, jotka komissio hyväksyi muutettuun ehdotukseensa joko kokonaan, periaatteessa tai osittain: 1, 2, 3, 5, 12, 13, tarkistuksen 14 ensimmäinen ja toinen osa, 18, 25, 26 ja tarkistuksen 27 toinen osa. Yhteiseen kantaan sisällytetyistä tarkistuksista joitakin on muutettu hyvin vähän tai osittain, joitakin taas merkittävästi, mutta Euroopan parlamentin tekemien tarkistusten perustana oleva tavoite on säilytetty. 3.2.3. Komission hyväksymät Euroopan parlamentin tarkistukset, joita ei ole sisällytetty yhteiseen kantaan Komissio hyväksyi muutettuun ehdotukseensa joko kokonaan, osittain tai periaatteessa seuraavat tarkistukset, joita neuvosto ei kuitenkaan ole sisällyttänyt yhteiseen kantaansa: 8 (toinen osa), 11 (toinen osa), 21 (kolmas ja neljäs osa), 23, 24 ja 28. Tarkistus 8 (maksujen nykytilanteen säilyttäminen) Neuvosto ei hyväksynyt kohtaa, jonka mukaan maksuja ei saisi jatkossakaan asettaa ellei niitä tällä hetkellä peritä. Vaikka komissio kannattikin parlamentin tarkistusta, se ymmärtää myös jäsenvaltioiden haluttomuuden tehdä tällaista sitoumusta asiassa, jossa toimivalta on usein hajautettu alue- tai paikallishallinnon tasolle. Tarkistus 11 (valtuutuksen maantieteellistä kattavuutta koskeva selvennys) Neuvosto ei pitänyt tarpeellisena parlamentin ehdotusta selventää, että yleisvaltuutus koskee kyseisen jäsenvaltion koko aluetta. Komissio piti parlamentin tarkistusta hyödyllisenä, muttei välttämättömänä selvennyksenä. Tarkistus 21 (yhdenmukaistettu lähestymistapa käyttömaksuihin) Neuvosto ei voinut hyväksyä parlamentin ehdotusta sisällyttää suunnitellut käyttömaksuja koskevat päätökset puitedirektiivin avoimuusmenettelyn piiriin. Se hylkäsi myös ehdotuksen sallia vaihtoehtoiset maksutavat silloin, kun kertamaksut ovat erityisen suuria. Komissio pitää valitettavana, että neuvosto ei hyväksynyt näitä parlamentin ehdottamia tärkeitä parannuksia. Tarkistus 23 (asennusoikeuksia koskevat tiedot) Neuvosto ei voinut hyväksyä parlamentin ehdottamaa velvoitetta, jonka mukaan kansallisten sääntelyviranomaisten on pidettävä rekisteriä niistä viranomaisista, jotka ovat vastuussa asennusoikeuksien myöntämisestä. Sen sijaan neuvosto hyväksyi johdanto-osan kappaleen, jossa kansallisia sääntelyviranomaisia kehotetaan varmistamaan, että tällaisiin tietoihin tutustumista varten luodaan helppokäyttöinen mahdollisuus. Koska tietoja asennusoikeuksista voivat antaa myös muut viranomaiset kuin kansalliset sääntelyviranomaiset, komissio hyväksyy neuvoston kannan. Tarkistus 24 (uuden valtuutusjärjestelmän käyttöönoton jälkeiseltä ajalta jo perittyjen hallinnollisten maksujen vähennysoikeus) Neuvosto on hylännyt ehdotuksen, jonka mukaan ennen uuden valtuutusjärjestelmän voimaantuloa suoritetut, mutta sen voimaantulon jälkeistä aikaa koskevat maksut vähennetään uusista maksuista. Komissio on edelleen samaa mieltä parlamentin tarkistuksen sisällöstä, mutta uskoo toisaalta, että kansallinen lainsäädäntö tarjoaa yrityksille riittävästi mahdollisuuksia vaatia takaisin aiheettomasti maksamiaan hallinnollisia maksuja. Tarkistus 28 (oikeuksien rajoittaminen tai poistaminen) Lisäksi neuvosto on hylännyt ehdotuksen rajata asennus- tai maankäyttöoikeuksien rajoittamis- tai poistamisoikeus vain poikkeustapauksiin ja säätää korvauksista tällaisissa tapauksissa. Vaikka komissio hyväksyykin parlamentin tarkistuksen asennusoikeuksien (mutta ei maankäyttöoikeuksien) osalta, ei ole todisteita siitä, että oikeuksia todellisuudessa poistettaisiin mielivaltaisesti tai huomattavassa mittakaavassa. 3.2.4. Komission muutetun ehdotuksen ja neuvoston yhteisen kannan erot Johdanto-osan kappaleet Neuvosto on lisännyt johdanto-osaan uusia kappaleita ja muuttanut monia selventääkseen tekstiä, jotta se olisi yhdenmukainen direktiivin artikloihin tehtyjen muutosten kanssa tai tiettyjen keskeisten säännösten korostamiseksi. Neuvosto on lisännyt uusia johdanto-osan kappaleita, joissa selvennetään erityisesti direktiivin soveltamisalaa, selitetään miten lähetystaajuuksien myöntäminen radio- ja televisioyhtiöille sisältyy uuteen sääntelyjärjestelmään ja tarkennetaan, että syrjimättömien kilpailua edistävien valintaperusteiden soveltaminen voi käytännössä johtaa tiettyjen yritysten sulkemiseen radiotaajuuksien käyttöoikeuksia koskevien vertailevien tai tarjouskilpailuun perustuvien menettelyjen ulkopuolelle. 2 artikla - Määritelmät Neuvosto on lisännyt "yleisvaltuutuksen" ja "haitallisen häiriön" määritelmät. Komissio pitää lisäyksiä hyödyllisinä. 3 artikla - Sähköisen viestinnän verkkoja ja palveluja koskevat yleisvaltuutukset Artikla on muotoiltu uudelleen muuttamatta asiasisältöä. Ilmoituksessa mahdollisesti vaadittavat tiedot on eritelty tarkemmin. 4 artikla - Yleisvaltuutukseen perustuvien oikeuksien vähimmäismäärä Yhteisessä kannassa on muutettu yritysten oikeuksien esitystapaa niin, että kaikkia yrityksiä koskevat oikeudet on esitetty erikseen ja oikeudet, jotka koskevat vain sellaisia yrityksiä, jotka tarjoavat yleisesti saatavilla olevia sähköisen viestinnän palveluja, on erotettu omaksi ryhmäkseen. Sanamuotoon on tehty muutamia muita muutoksia artiklan yhdenmukaistamiseksi puitedirektiivin ja yhteenliittämisdirektiivin vastaavien säännösten kanssa. 5 artikla - Radiotaajuuksia ja numeroita koskevat käyttöoikeudet Yhteisessä kannassa selvennetään, että radiotaajuuksien myöntämiseen radio- ja televisioyhtiöille käytettävien menettelyjen ei tietyissä tapauksissa tarvitse olla avoimia ja syrjimättömiä, jos yhteisön oikeuden mukaiset yleistä etua koskevat tavoitteet niin edellyttävät. Komissio hyväksyy tämän selvennyksen ja siihen liittyvän johdanto-osan kappaleen. Numerojen käyttöoikeutta koskevan päätöksen määräaikaa on pidennetty kahdesta viikosta kolmeen viikkoon. Määräaikaa voidaan lisäksi jatkaa kolmella viikolla, jos kyseessä on vertaileva valintamenettely. 6 artikla - Yleisvaltuutuksiin sekä radiotaajuuksien ja numeroiden käyttöoikeuksiin sisällytettävät ehdot ja erityisvelvoitteet Artiklan sanamuotoa on yhteisessä kannassa muutettu puuttumatta asiasisältöön. 7 artikla - Radiotaajuuksien käyttöoikeuksien määrän rajoittamista koskeva menettely Artiklasta on poistettu säännös, jonka mukaan taajuuksien käyttöoikeuksien määrän rajoittamista koskevista päätöksistä on järjestettävä ennakkoon vähintään 30 päivän mittainen julkinen kuulemisjakso. Tällaisia päätöksiä tehtäessä huomioon otettavia tavoitteita on laajennettu niin, että niihin kuuluvat nyt myös puitedirektiivin 7 artiklassa säädetyt tavoitteet. Myönnettäessä taajuuksien käyttöoikeuksia vertailevalla tai tarjouskilpailuun perustuvalla menettelyllä mahdollisuutta pidentää kuuden viikon määräaikaa on pidennetty kuudesta kahdeksaan kuukauteen. 8 artikla - Radiotaajuuksien käytön yhdenmukaistaminen Artiklan sanamuotoa on muutettu soveltamisalan selventämiseksi muuttamatta asiasisältöä. 9 artikla - Asennusoikeuksien ja yhteenliittämisoikeuksien käyttöä helpottavat lausunnot Artiklan sanamuotoa on muutettu kansallisten sääntelyviranomaisten velvollisuuksien selventämiseksi, mutta asiasisältöä ei ole muutettu. 10 artikla - Yleisvaltuutuksen ja käyttöoikeuksien ehtojen sekä erityisvelvoitteiden noudattaminen Mahdollisuuksia määrätä yritykselle määräaika, johon mennessä sen on korjattava puutteet yleisvaltuutuksen tai käyttöoikeuksien ehtojen noudattamisessa, on tehty joustavammiksi. Lisäksi artiklaan on lisätty säännös, jonka mukaan jäsenvaltiot voivat antaa kansallisille sääntelyviranomaisille valtuudet määrätä tarvittaessa sakkorangaistuksia. Artiklaan on lisätty myös kohta, joka käsittelee vakavaa ja toistuvaa ehtojen rikkomista. 11 artikla - Yleisvaltuutuksen, käyttöoikeuksien tai erityisvelvoitteiden yhteydessä vaadittavat tiedot Artiklan sanamuotoa on monin paikoin muutettu ja on tähdennetty, että artikla koskee myös käyttöoikeuksia ja erityisvelvoitteita. Asiasisältöä ei ole muutettu. 12 artikla - Hallinnolliset maksut Artiklaan on tehty suuria muutoksia. Hallinnollisin maksuin katettavia hallinnollisia kustannuksia on laajennettu huomattavasti. Liikevaihdon käyttö maksujen jakoperusteena on poistettu Euroopan parlamentin pyynnön mukaisesti. Lisäksi artiklasta on poistettu kynnysarvo, jonka perusteella pk-yritykset vapautettaisiin hallinnollisista maksuista. Komissio ei ole täysin tyytyväinen uusiin hallinnollisia maksuja koskeviin säännöksiin. Niihin liittyy huomattava riski, että maksujen taso tulee vaihtelemaan jäsenvaltioittain entistä enemmän. Ei ole lainkaan selvää, että maksujen määräytymisperusteet olisivat yksinkertaisia, kilpailua edistäviä ja yleisvaltuutusjärjestelmän perusperiaatteiden mukaisia. Kynnysarvon puuttuminen voi lisäksi johtaa siihen, että hallinnolliset maksut vähentävät halukkuutta tulla markkinoille. 13 artikla - Käyttöoikeuksia ja asennusoikeuksia koskevat maksut Neuvosto ei ole hyväksynyt parlamentin ehdottamia ja komission hyväksymiä tarkistuksia, joiden mukaan käyttöoikeusmaksuihin liittyviin kaikkiin toimenpiteisiin olisi sovellettava puitedirektiivin avoimuusmenettelyä ja joiden mukaan vaihtoehtoiset maksutavat olisi sallittava silloin, kun kertamaksut ovat esimerkiksi huutokaupan seurauksena erittäin suuria. Ainoa yhteiseen kantaan sisällytetty muutos on huomioon otettavien tavoitteiden laajentaminen kattamaan kaikki puitedirektiivin 7 artiklassa säädetyt tavoitteet. 14 artikla - Oikeuksien ja velvoitteiden muuttaminen Neuvosto ei ole hyväksynyt parlamentin ehdottamia ja komission hyväksymiä tarkistuksia, joilla pyrittiin varmistamaan, että kuulemisajat olisi suhteutettu oikein oikeuksia ja velvoitteita koskevien muutosten taloudellisiin ja käytännöllisiin vaikutuksiin. Neuvosto ei myöskään hyväksynyt säännöstä, jonka mukaan asennusoikeuksia voitaisiin huomattavasti rajoittaa ja poistaa vain poikkeustapauksissa, ja tästä olisi myönnettävä asianmukainen korvaus. 15 artikla - Tietojen julkistaminen Kansallisille sääntelyviranomaisille asetettu velvoite julkaista selkeä yhteenveto kaikista asennusoikeuksiin liittyvistä menettelyistä ja ehdoista on muutettu velvoitteeksi pyrkiä tähän 'kaikin kohtuudella edellytettävin keinoin'. 16 artikla - Tarkistusmenettelyt Yhteiseen kantaan ei ole otettu mahdollisuutta yhdenmukaistaa komiteamenettelyllä maksuja, menettelyjä tai ehtoja, jotka muodostavat esteen sisämarkkinoiden kehittymiselle. 17 artikla - Voimassa olevat valtuutukset Neuvosto on hylännyt parlamentin ehdottaman ja komission hyväksymän säännöksen, jonka mukaan ennen uuden valtuutusjärjestelmän voimaantuloa maksetut, mutta sen voimaantulon jälkeiselle ajalle ulottuvat maksut vähennetään uusista maksuista. Aikaa, jona nykyiset toimiluvat on saatettava uuden järjestelmän mukaisiksi, sekä sellaisille toimiluville myönnettävää lisäaikaa, joiden mukauttaminen johtaisi oikeuksien vähenemiseen tai velvoitteiden lisääntymiseen, pidennettiin ehdotetusta kuudesta kuukaudesta kahteentoista kuukauteen. Komissio katsoo, että koska direktiivin voimaantulon ja täytäntöönpanon välille jää jo suhteellisen pitkä viidentoista kuukauden aika, näissä erityistapauksissa ei ole tarpeen myöntää tämän lisäksi vielä kahdentoista kuukauden lisäaikaa. Näin pitkä siirtymäaika merkitsisi, että uusi järjestelmä pantaisiin käytännössä täytäntöön vasta 27 kuukauden kuluttua direktiivin voimaantulosta. Artiklaan on lisätty uusi tilapäistä määräajan lykkäämistä koskeva säännös tuomaan joustavuutta tilanteissa, joissa yrityksille aiheutuisi kohtuuttomia vaikeuksia siitä, että niillä ei enää ole lakisääteistä oikeutta käyttää muita verkkoja. Komissio harkitsee, voidaanko tällaisia tilapäisiä lykkäyksiä myöntää. 18 artikla - Saattaminen osaksi kansallista lainsäädäntöä Määräaikaa pidennettiin kuudesta kuukaudesta viiteentoista kuukauteen direktiivin voimaantulosta, mikä vastaa uuden sääntelyjärjestelmän muiden säädösten siirtymäaikoja. Liite - Osa A Yleisvaltuutuksessa sallittuihin ehtoihin on lisätty viisi ehtoa: muut kuin merkittävässä markkina-asemassa oleville yrityksille asetetut käyttöoikeuksien myöntämistä koskevat velvoitteet, verkkojen eheyden ylläpitämistä koskevat vaatimukset, verkkojen suojaaminen luvatonta käyttöä vastaan, radiotaajuuksien käyttöehdot käyttöoikeuden sisältyessä yleisvaltuutukseen sekä standardien ja teknisten eritelmien noudattamista koskevat toimenpiteet. Kaikki nämä ehdot liittyvät uuden järjestelmän muissa direktiiveissä oleviin säännöksiin, joten komissio pitää niiden lisäämistä perusteltuna ja johdonmukaisena. Lisäksi joidenkin ehtojen sanamuotoa on muutettu, jotta ne olisivat johdonmukaisia muun yhteisön lainsäädännön ja uuden sääntelyjärjestelmän muiden direktiivien muutettujen sanamuotojen kanssa. Liite - Osa B Yhteisessä kannassa on muutettu joitakin luettelon ehtoja ja lisätty yksi ehto eli viittaus taajuuksien käyttöä koskevista kansainvälisistä sopimuksista johtuviin velvoitteisiin. Liite - Osa C Luetteloon on lisätty kolme ehtoa: velvollisuus asettaa saataville julkiset tilaajatiedot yleispalveludirektiivin mukaisesti, tarjouskilpailuun perustuvassa tai vertailevassa valintamenettelyssä tehdyt mahdolliset sitoumukset sekä viittaus numeroiden käyttöä koskevista kansainvälisistä sopimuksista johtuviin velvoitteisiin. Näiden ehtojen lisääminen on perusteltua, jotta luettelo olisi johdonmukainen liitteen B osan ja yleispalveludirektiivin kanssa. 4. Päätelmät Neuvoston yhteinen kanta ratkaisee useimmat Euroopan parlamentin ensimmäisessä käsittelyssä esiin nostamat kysymykset, ja se noudattelee pääpiirteissään komission alkuperäistä ehdotusta. Komissio katsoo kuitenkin, että hallinnollisia maksuja koskevan 12 artiklan, käyttömaksuja koskevan 13 artiklan ja siirtymäaikoja koskevan 17 artiklan 2 kohdan säännösten osalta yhteinen kanta on pettymys eikä se pysty takaamaan yhdenmukaista ja riittävän nopeaa täytäntöönpanoa. Tästä huolimatta yhteinen kanta kokonaisuutena on komission mielestä hyväksyttävissä.